google/wiki40b huggingface dataset:
BMW 5. seeria

BMW 5. seeria versioon E34

BMW E34 oli 5. seeria versioon, mida ehitati aastatel 1988–1995 touring (universaal) versioonis ka veel aastal 1996. Eelkäijaks oli eelmine 5. seeria mudel, mida tuntakse nime all BMW 5. seeria E28, järeltulijaks samuti 5. seeriasse kuuluv mudel, mida tähistas nimi BMW 5. seeria E39.
Tootmisperioodi jooksul tehti ka väiksemaid muudatusi välimuses, näiteks on erinevad algus ja lõpuaastate autodel peeglid, muutus ka "neerude" (BMW-le iseloomuliku välimusega iluvõre) välimus, algusaastatel oli see kitsam, hiljem moodsama välimusega ja laiem (kõigil V8 mootoritega isenditel, olenemata tootmisaastast on uuema välimusega esiosa, teiste mootoritega variantidel vaid päris viimastel aastatel toodetutel). Pisierinevused on ka diisel- ja bensiinimootoriga versioonide välimuses, ning 540 juures mõned erinevused, mida ühelgi teisel mudelil pole.
E34 juures on märkimisväärne ka nelikveoline versioon 525iX, mida oli valikus mõlema keretüübina, tähelepanuväärseks muudab selle aga asjaolu, et eelneval (E28), ega ka järgneval (E39), põlvkonnal polnud 4-veolist versiooni. Pakuti ka juba tehases gaasiseadmega varustatud autosid, neid mudelinime 518g all, ning need olid saadaval ainult touringuna. Viimaseid valmistati siiski kõigest 298tk.

Lisainfo

Touring-versioonina on olemas järgmised mudelid: 518 M40 – 518i M43 – 520i – 525ix – 525td – 525tds – 530i – 540i – M5.
E34 kere baasil on Alpina ja Dinan teinud ka erilisi versioone, vähemate muudatustega omaloomingut on teinud teisedki firmad.
1956. aasta NSV Liidu meistrivõistlused vehklemises

1956. aasta NSV Liidu meistrivõistlused vehklemises toimusid 6.–15. augustini Moskvas osana I spartakiaadist.
Söödikänn

Söödikänn (Stercorarius parasiticus) on änlaste sugukonda kuuluv linnuliik.
Teda võib näha ka Eestis.
Aride

Aride on Seišellidele kuuluv saar India ookeanis. Saar kuulub Graniidisaarte hulka ning on Seišellide põhjapoolseim graniitsaar.
Aride'i saare geograafilised koordinaadid on 4° 12′ 40″ S, 55° 39′ 58″ E.
Saar asub umbes 10 km Praslini saarest põhja pool. Aride'ist põhja poole jäävad veel kaks Seišellide korallsaart – Denis' saar umbes 45 km kaugusel põhjas ja Birdi saar umbes 75 km kaugusel loodes.
Aride'i pindala on 0,68 km². Saar on ida-lääne suunas umbes 1,75 km pikkune ja põhja-lõuna suunas umbes 0,5 km laiune.
Saarel on looduskaitseala. Ainsad elanikud on kaitseala töötajad, kes elavad saare lõunaosas.
Saarel kasvab endeemne madaraliste sugukonda kuuluv Rothmannia annae.
Aride'i saarel pesitseb regulaarselt üle 1,25 miljoni linnu. Aride'i saarel on maailma suurim väike-tõmmutiiru ja troopika-tormilinnu koloonia. Linnuliikide hulgas on veel roosatiir, roolind Acrocephalus sechellensis, kangurlindlane Foudia sechellarum, ohustatud rästaslane Copsychus sechellarum, seišelli sinituvi ja nektarilindlane Cinnyris dussumieri.
Saarel elab ka mitu sisalikuliiki ning kolm liiki mürgituid madusid. Rannikumeres võib näha ka kilpkonnalisi Chelonia mydas ja Eretmochelys imbricata.
Rami Sa'ari

Rami Sa'ari (kasutatakse ka nimekuju Rami Saari; heebrea רמי סערי; sündinud 17. septembril 1963 Petaẖ-Tikvas Iisraelis) on iisraeli luuletaja, tõlkija, keeleteadlane ja kirjanduskriitik. Ta õppis ja õpetas semiidi ja uurali keeli Helsingi, Budapesti ja Jeruusalemma ülikoolis ning kaitses doktorikraadi 2003. aastal. Tema doktoriväitekiri "Malta prepositsioonid" ilmus 2003. aastal kirjastuses Carmel.
Helsingi ülikoolis õppis ta Ago Künnapi käe all ühe semestri ka eesti keelt.
Juuniks 2008 on Sa'aril ilmunud kaheksa raamatut ja üle neljakümne tõlkeraamatu. Tõlkinud on ta nii luulet kui proosat albaania, eesti, soome, kreeka, ungari, portugali ja hispaania keelest. Muuhulgas on Sa'ari tõlkinud järgmisi eesti autoreid: Jaan Kaplinski ("Jää ja Titanic", 2008), Ellen Niit, Ivar Sild, Mari Vallisoo, Juhan Viiding ja Tõnu Õnnepalu. Alates 2002. aastast on ta toimetanud rahvusvahelise luuleveebi www.poetryinternational.org Iisraeli luulekülgi ja alates 2005. aastast on ta toimetanud raamatusarja "Tsafon" ("Põhi"), mis tutvustab iisraeli lugejatele Baltimaade ja Skandinaavia maade kirjandust. 1996. ja 2003. aastal sai ta Peaministri kirjandusauhinna (Iisraeli kõige olulisem kirjandusauhind) ja 2006. aastal Tšernihhovski auhinna tõlgete eest.
Maggie Gripenberg

Maria Margarita (Maggie) Gripenberg (11. juuni 1881 Helsinki – 28. juuni 1976 Maarianhamina) oli soome tantsija.  
Maggie Gripenberg andis esimese tantsuetenduse Soome Rahvusteatris 1911. aastal, kui oli tutvunud Isadora Duncani vabatantsu ideedega. Gripenberg õppis ka Emile Jaques-Dalcroze rütmikakoolis. Nende mõjutusel oli Gripenbergi uus tantsustiil vabam kui ballett, ta tantsis alati paljajalu. 1951. aastal anti Maggie Gripenbergile Pro Finlandia medal. 1919. aastal esinesid Maggie Gripenberg ja  tema lavapartner Onni Gabriel Tartus. Etenduse järel puhkes kähmlus siurulaste, pallaslaste ja ülejäänud publiku vahel. Sündmus sai tuntuks kui Gripenbergi skandaal.
Hypo Group Arena

Hypo Group Arena (ka Wörtherseestadion) on Austriais Klagenfurtis asuv jalgpallistaadion.
Tegemist on jalgpalliklubi SK Austria Kärnten kodustaadioniga.
Jalgpalli 2008. aasta Euroopa meistrivõistlustel peetakse seal kolm alagrupikohtumist.
Tiit Randveer

Tiit Randveer (sündinud 26. juunil 1951 Keilas) on Eesti zooloog (terioloog) ja jahindusteadlane.

Elulugu

Tiit Randveer on zootehniku poeg.
Lõpetas 1969 Väike-Maarja Keskkooli ja 1974 TÜ; bioloogiakandidaat (1989, Moskva A. N. Severtsovi nimeline Evolutsioonilise Morfoloogia ja Ökoloogia Instituut), väitekirjas käsitles eesti metskitsepopulatsiooni ökol iseärasusi ja majanduslikku kasutamist. Oli 1974–77 Mahtra Rohelise Vööndi Metsamajandi vanemjääger, 1977–96 Eesti Metsamajanduse ja Looduskaitse Teadusliku Uurimise Instituudis: vaneminsener, nooremteadur, teadur ja aastast 1989 vanemteadur, 1993–95 EPMÜ dotsent, 1996– vanemteadur.

Teadustöö

Uurimisvaldkond: ulukite bioloogia – metskitse ökoloogia, hirvlaste, peamiselt põdra mõju metsaökosüsteemidele.
Tartu linnavalitsus

Linnavalitsuse osakonnad

Järgnevalt on üles loetletud Tartu linnavalitsuse osakonnad aastal 2011 koos lühikese kirjeldusega nende tegevusest.

Haridusosakond

Haridusosakond lahendab Tartu linnas lapsehoiu, alushariduse, üldhariduse ja kutseharidusega seonduvaid küsimusi ning korraldab oma haldusalas tegutsevate asutuste ülalpidamist ja tegevust.
Haridusosakonnal on 52 allasutust, sh üks lastesõim, 29 lasteaeda, 20 üldhariduskooli, üks kutseõppeasutus (Tartu Kutsehariduskeskus) ja Hariduse Tugiteenuste Keskus.
Osakonna koosseisus on raamatupidamisteenistus.

Rahandusosakond

Rahandusosakonna haldusalaks on linna eelarve koostamine, selle täitmise arvestus ja kontroll ning linnavalitsuse teiste struktuuriüksuste ja linnavalitsuse asutuste finantsdistsipliinist kinnipidamise kontrollimine.
Osakonna koosseisus on raamatupidamisteenistus.

Sotsiaalabi osakond

Tartu linnavalitsuse sotsiaalabi osakond koordineerib Tartu linna finantseeritavat sotsiaalhoolekannet. Riiklikult finantseeritavat sotsiaalhoolekannet koordineerib Tartu Maavalitsus.
Kadrioru kunstimuuseum

Kadrioru kunstimuuseum (nimetatud ka: Väliskunsti muuseum) on aastal 2000 Tallinnas Kadrioru lossis avatud kunstimuuseum.
Tamara Laas

Tamara Laas (vene keeles Тамара Карловна Лааз; 24. august 1923 Allmäe küla, Kursavski rajoon, Stavropoli krai, Vene NFSV, NSV Liit — 7. oktoober 2007) oli eesti õpetaja, NSV Liidu Ülemnõukogu kolmanda koosseisu saadik aastatel 1950–1954.

Elulugu

Lapsepõlve veetis Tamara Laas Venemaal. Keskkooli lõpetas ta 1941. aasta juunis Leningradis, kus viibis ka Leningradi blokaadi ajal. Ta õppis filoloogiat ja omandas prantsuse keele õpetaja kutse. 1948. aastast töötas ta vene keele õpetajana Tallinnas.
1950. aastal valiti Laas Tallinna Mererajooni valimisringkonnast NSV Liidu Ülemnõukogu kolmanda koosseisu saadikuks.
Hiljem töötas ta õpetajana Tallinna 21. Keskkoolis. Ta osales vahetusprogrammides Saksa DV ja Tšehhoslovakkiaga.
Tamara Laas suri 2007. aastal ja maeti Tallinna Metsakalmistule.

Isiklikku

Tamara Laasi vanemad olid Karl Laas ja Liisa Väli. Ta ei abiellunud.
Mall Värva

Mall Värva (sündinud 1950) on taime- ja loodusraamatute autor, loodusfotograaf ja looduse tutvustaja.
Mall Värva on osalenud fotokonkurssidel  ning näitustel  ja andnud välja Pilvekalendri.
Käblaküla mõis

Käblaküla mõis (saksa keeles Kebbeldorf) oli Käblamõisa mõisa kõrvalmõis Ridala kihelkonnas Läänemaal. Nüüdisajal jääb mõis Lääne maakonda Haapsalu linna.
Hollandi suursaadik Eestis

Hollandi suursaadik Eestis on Hollandi volitatud suursaadik Eestis. Suursaadik resideerib Hollandi suursaatkonnas Tallinnas.
Ioniseeriv kiirgus

Ioniseeriv kiirgus koosneb osakestest või lainetest, millel on piisavalt energiat, et rebida ära vähemalt üks elektron aatomi elektronkattest (s.t ioniseerida aatom). Osakeste voo või laine ioniseerimisvõime ei sõltu osakeste arvust, vaid iga konkreetse osakese ioniseerimisvõimest (energiast).
Radioaktiivne kiirgus on ioniseeriv kiirgus. Sõltuvalt kiirguse tüübist teeb ta seda otseselt (alfa-, beeta- ja gammakiirgus) või kaudselt (neutronkiirgus). Ka röntgenikiirgus on ioniseeriv kiirgus, kuid selle energia (ja seega ka ioniseerimisvõime) on gammakiirgusest väiksem. Ultraviolettkiirgus ja nähtav valgus ioniseerivad vaid väheseid aineid, mille välise elektronkihi elektroni seoseenergia on piisavalt väike. Seda nähtust nimetatakse ka fotoionisatsiooniks.
Ioniseerivat kiirgust kasutatakse paljudes valdkondades (meditsiin, teaduslik uurimistöö, ehitus, tööstuslik tootmine jne), kuid selle väärkasutus võib põhjustada tõsiseid tervisekahjustusi. Elusaine kudede ionisatsioon lõhub rakke ja kahjustab DNA-d. Suured ioniseeriva kiirguse doosid võivad põhjustada mutatsioone või vähki.

Ioniseeriva kiirguse tüübid

Ioniseeriv kiirgus tekib radioaktiivsel lagunemisel ja tuumareaktsioonides. Samuti on võimalik kuumutada soojuskiirgust kiirgavat keha piisavalt kuumaks, et selle musta keha kiirgus muutub ioniseerimisvõimeliseks. Ka elementaarosakeste kiirendi tekitatud osakeste voog on ioniseeriv kiirgus.
Et osake oleks ioniseerimisvõimeline, peab tal olema piisavalt energiat ja ta peab mõjutama sihtmärgi aine aatomeid. Sõltuvalt mõjust jagatakse ioniseeriv kiirgus otseselt ioniseerivaks kiirguseks ja kaudselt ioniseerivaks kiirguseks. Footonid (alates suure energiaga ultraviolettkiirgusest), mõjutavad nii aatomituuma kui ka aatomi elektronkatte elektrone, põhjustades otseselt aatomi ioniseerumist. Samuti on otseselt ioniseerivad kõik laetud osakesed (näiteks alfa- ja beetaosakesed). Neutraalsed osakesed (näiteks neutron) on kaudselt ioniseeriva toimega. Nende ioniseeriv mõju avaldub alles pärast nende neeldumist sihtmärgi aine tuumas.

Ioniseeriva kiirguse kasutamine

Ioniseerivat kiirgust kasutatakse laialdaselt meditsiinis, tööstuses, teadusuuringutel ja mujal. Mõõtes ioniseeriva kiirguse materjalis neeldumist, saab hinnata materjali paksust ja kvaliteeti. Seda meetodit kasutatakse näiteks paberi tootmisel liinilt tuleva paberilehe paksuse kontrollimiseks või detaili sisemuses mikropragude otsimiseks. Ioniseeriva kiirguse võimet muuta erinevate gaaside elektrijuhtivust kasutatakse näiteks suitsuandurites. Mõõtes ioniseeritud õhku läbiva elektrivoolu tugevust, on võimalik tuvastada õhu koostise muutust (ioniseeritud suitsuse õhu elektritakistus suureneb võrreldes puhta ioniseeritud õhu elektritakistusega).

Ioniseeriva kiirguse toime elusrakkudele

Ioniseeriv kiirgus võib indutseerida kiirgusest põhjustatud vähi teket, mille täpsed toimemehhanismid pole seni selged. Arvatakse, et kiirgusdoosid kumuleeruvad ja toimivad kantserogeenina, algatades ja/või kiirendades kasvajalisi protsesse ning soodustades kasvajaliste vohangute üleminekut vähiks.
Suur-Helsingi

Suur-Helsingi (soome Helsingin seutu ehk Pääkaupunkiseutu, rootsi Helsingforsregionen) on regioon Soome lõunaosas, mille moodustab neli linna: Helsingi, Espoo, Kauniainen ning Vantaa.
2010. aasta septembris elas Suur-Helsingis umbes 1 043 000 inimest, mis tähendab seda, et iga viies soomlane elab Suur-Helsingi regioonis.
Maffiariik

Maffiariik on riik, milles valitsus on seotud organiseeritud kuritegevusega. Sellise riigivalitsemisviisi korral võtavad varimajandusest (mustast turust; illegaalsetest ettevõtmistest) osa valitsusametnikud, politsei ja/või sõjaväelased.

Maffiariigi teke

Patricia Rollinson eristab kriminaalse ühiskonna tekke protsessis nelja staadiumi. Neist igaühte iseloomustab võimu ja kriminaalide vaheliste vahekordade oma spetsiifika: 
Reaktiivne staadium, kui võim ja kuritegevus on vastastikuses aktiivses vastasseisus ja tugev riigivõim ei oma vajadust minna kuritegelike formeeringutega kompromissidele. Siin eristuvad omavahel organiseerimata ja organiseeritud kuritegevus.
Passiivse assimilatsiooni staadium, kui nõrgenevad riiklikud institutsioonid, esmajärjekorras ökonoomilised, ja algavad kompromissid organiseeritud kuritegevusega, mis viivad võimusstruktuuridele kasulike varimajanduse institutsioonide tekkele, mõõdukale korruptsioonile ja altkäemaksuvõtmisele. Maffia teke.
Aktiivse assimilatsiooni staadium, kui organiseeritud kuritegevuse formeeringud tungivad võimustruktuuridesse ja tagavad endale võimaluse tegutseda paralleelselt ametliku võimuga. Riik kaotab kontrolli oma varem kurjategijatega korraldatud vastastikuste mõjude protsesside üle. Kurjategijate formeeringud avaldavad äärmiselt olulist mõju ökonoomikale ja poliitikale. Maffia võimuletulek.
Proaktiivne staadium, kui organiseeritud kuritegevus muutub ühiskonnas domineerivaks jõuks, allutades endale nii riiklikud kui ka ühiskondlikud struktuurid. Siin saab eristada maffiariiki ja maffiaühiskonda. Saint-Simone ütlust mööda saavad rahvused, nagu üksikud inimesedki, elada kas töötades või varastades.

Näited

Maffia kui selline tekkis Itaalia lõunaosas ja nõnda on seda pikalt seostatud ka Itaaliaga. Samuti on maffia võim Itaalias endiselt väga tugev ning see mõjutab ulatuslikult Itaalia lõunaosa elanike elukorraldust.
Äärmuslik näide lausröövelikust valitsemisest tulenevast on Primorje kraiga, ühe Venemaa varemalt ühe rikkaima piirkonna, 2000/2001 talvel toimunu. Kuberneri juhitud kriminaaloligarhia riisumiste tõttu olid muutunud elektrikatkestused selleks ajaks juba tavaliseks asjaks. Kuuma vee laialipumpamine katkes ja külmunud veetorud lõhkesid. Kuna krai ja Vladivostok jäid suures ulatuses ilma elektri ja soojuseta, siis häirus igasugune elutegevus. Suleti koolid ja raviasutused. Järsult kasvas suremus.
Neoliitiline revolutsioon

Neoliitiline revolutsioon oli ühiskonna ümberkorraldumise periood mesoliitikumi ja neoliitikumi vahel, üleminek hankivalt majanduselt viljelevale majandusele. Neoliitilise revolutsiooni käigus ilmusid kõplapõllundus ja karja kasvatamine. Inimeste eluviis muutus ühtlasi paikseks ning rahvaarv kasvas.

Arheogeneetika

Lähis-Idast pärineva neoliitilise kultuuri levimisega on viimasel ajal seostatud inimeste geneetiliste näitajate levikut. Arheogeneetika andmete alusel on Euroopas levinud neoliitilist kultuuri seostatud E1b1b liini ja haplogrupp J levikuga, mis arvatakse olevat saabunud Euroopa vastavalt Põhja-Aafrikast ja Lähis-Idast. Aafrikas on põllumajanduse levikut ja eriti Bantu ekspansiooni seotud Lääne-Aafrikast pärineva Y-kromosoomi haplogrupp E1b1a levikuga.
Marss (astroloogia)

Marss kuulub tänapäeva Lääne astroloogias viie isikliku planeedi hulka. Marss teeb Maalt vaadatuna sodiaagile ringi peale umbes kahe aastaga.
Marss väljendab energiat, julgust ja initsiatiivi, ka konflikte, õnnetusi ja sõdu. Mehe kaardis näitab Marsi asukoht tema seksuaalset olemust, naise kaardis mehetüüpi, kelle poole teda tõmbab. Marss näitab ka, kas ja kuidas inimene oma viha väljendab, kui suur on tema füüsiline aktiivsus ja kuidas ta suhtub seksi .
Marsiga seotud valdkond sünnikaardis näitab, kus peaksime "elul sarvist haarama", initsiatiivi ja julgust ilmutama, olema iseseisvad, otsusekindlad ja riskialtid. Samas valdkonnas kaldume aga olema ka hooletud, kärsitud, võimujanused ja võitlushimulised. 
Marss tähistab kaardis ka noori mehi (alla 40 a) ja teist poega.
Inimkehas valitseb Marss pea piirkonda, lihaseid, kehatemperatuuri, punaseid vererakke, mehe suguelundeid, ka põletikke ja traumasid .
Marss on Jäära märgi valitseja ja Skorpioni kaasvalitseja (koos Pluutoga) ning seotud 1. ja 8. astroloogilise majaga.
Mütoloogia
Kreeklaste sõjajumal Ares (roomlaste Mars) kuulub kaheteistkümne Olümpose jumala hulka. Ta oli ainus poeg, kelle Zeus oma abikaasa Heraga sai. Aresel ei olnud kindlat partnerit, küll aga hulk armuafääre. Peamiselt jooksis ta armastuse ja ilujumalanna Aphrodite järel.
Arese kirg olid metsikud ja verised võitlused. Ta ei olnud strateeg, kes koostas taktikalisi plaane, vaid jõhkra ja taltsutamatu jõuga tulipea. Ka väljaspool võitlustandreid oli Ares tormakas ja riiuhimuline, nii et jumalad ja inimesed ei armastanud teda eriti, rääkimata kultuslikust austamisest.
Roomlased austasid oma Marsi tunduvalt rohkem, sest ta oli algselt iidne itaalia jumal, kes kaitses linna ja talunikke väljastpoolt tuleva ohu eest. Sõjajumalaks muutus ta alles Augustuse valitsemise ajal.
Marsi järgi on nimetatud märtsikuu, mis oli roomlastel esimene kuu aastas.
Edward Herrmann

Edward Kirk Herrmann (21. juuli 1943 Washington – 31. detsember 2014 New York) oli Ameerika Ühendriikide tele- ja filminäitleja. Ta pälvis Emmy ja Tony auhinna.
Herrmann lõpetas Bucknelli ülikooli ja õppis väljendusoskust ka London Academy of Music and Dramatic Artis Inglismaal. 
Ta esines karjääri jooksul muu hulgas filmides "Punased" (1981), "The Lost Boys" (1987) ja "Talumatu julmus" (2003) ning seriaalides "Gilmore'i tüdrukud" ja "Grey anatoomia".
Rikard Nordraak

Rikard Nordraak (12. juuni 1842 – 20. märts 1866) oli norra helilooja, rahvushümni viisistaja (sõnad Bjørnstjerne Bjørnson). Laul kinnitati Norra rahvushümniks aastal 1864.
Ta on kirjutanud lavamuusikat oma nõo Bjørnsoni näidenditele, näiteks "Sigurd Slembe", "Mary Stuart".
Nordraak on avaldanud ka rahvalaulutöötlusi. Ta oli Edvard Griegi sõber.
Genesee maakond (New York)

Ajalugu

Genesee maakond moodustati 30. märtsil 1802 Ontario maakonna osast.
Adnan Terzić

Adnan Terzić (sündinud 5. aprillil 1960 Zagrebis) on Bosnia ja Hertsegoviina poliitik, ta kuulub erakonda Savez za bolju budućnost BiH (tõlkes Liit Bosnia ja Hertsegoviina Parema Tuleviku eest). Ta oli 23. detsembrist 2002 kuni 11. jaanuarini 2007 Bosnia ja Hertsegoviina peaminister.
Ta lõpetas aastal 1986 Sarajevo ülikooli ehitusinsenerina.
Aastatel 1986–1990 oli ta Travniki linnavalitsuse juures nõunikuks. Aastatel 1992–1995 teenis ta Bosnia ja Hertsegoviina armees. Aastatel 1996–2001 oli ta Kesk-Bosnia kantonis asekuberneriks ja kuberneriks.
23. detsembrist 2002 kuni 11. jaanuarini 2007 Bosnia ja Hertsegoviina peaminister.
Ta kuulus aastani 2009 erakonda Stranka Demokratske Akcije (tõlkes Demokraatlike Aktsioonide Partei), aastast 2009 kuulus ta erakonda Savez za bolju budućnost BiH.

Isiklikku

Ta on abielus ja ühe lapse isa.
Väärtusarendus

Väärtusarenduse (ingl values development) all mõistetakse nii otsesemalt indiviidile suunatud väärtuskasvatust kui ka üldisema keskkonna loomist, mis kannab teatud väärtusi ja võimaldab refleksiooni väärtuste üle. Väärtusarendus on seega seotud kogu organisatsiooni kultuuriga ning selle eesmärgiks on märgata ja tõlgendada nii organisatsiooni deklareeritud kui ka tegelikke väärtusi.
SS

Schutzstaffeli arenguetapid

1925. aasta aprillis andis NSDAP Juht Adolf Hitler korralduse Julius Schreckile  korralduse moodustada  Schutzstaffel (kaitsesalku), milleks valiti SA piirkondlike SA-Hundert seast üks SS-Gruppe, mille koosseisu kuulus 10–20 NSDAP-le kõige ustavamat liiget, parteijuhtide füüsiliseks kaitseks. A. Hitleri korralduse alusel andis senise SA he allüksuse juht korralduse 21. septembril 1925. aastal Schutzstaffel-üksuse moodustamiseks. Koos Schutzstaffel moodustamisega tekkis ka Sturmabteilungist erinevate SS ametinimetused. Kuna moodustatud üksused oli väiksearvuslised, siis esialgsed ametinimetused olid: kaitsegrupi liige, SS Mann ja grupijuht, SS-Gruppenführer.
1926. aastal võttis NSDAP liikmetest vabatahtlikkuse alusel moodustatud paramilitaarne organisatsiooni SA juhtimise endale Adolf Hitler ning määras Sturmabteilung juhtorgani juhiks Franz Pfeffer von Salomon, kes moodustas SA sõjaväelise organisatsiooni mudeli alusel ning moodustas ka SA üleriikliku selgete alluvusvahekordadega struktuuri. Samuti moodustati üleriiklik SS üksusi ühendav SS-Obergruppenführeri ametikoht.
Advokaadibüroo ALTERNA

Advokaadibüroo ALTERNA on Eesti advokaadibüroo. See asutati 2013. aastal. Firma on Eesti Kaubandus-Tööstuskoja liige.
ALTERNA on spetsialiseerunud järgmistele õigusvaldkondadele: ärinõustamine ja M&A tehingud, kohtulike ja kohtuväliste vaidluste lahendamine, karistusõigus ja kriminaalmenetlus, kinnisvara-, ehitus- ja planeerimisõigus, restruktureerimine ja maksejõuetusmenetlused, intellektuaalomandi ning andmete kaitse.
ALTERNA on tunnustatud rahvusvaheliste advokaadibüroode hindamise väljaannete IFRL1000 ja Legal500  poolt.
Jamestown (New York)

Jamestown on linn USA-s New Yorgi osariigis Chautauqua maakonnas. Jamestowni linn piirneb  Ellicotti linnaga ning asub Chautauqua järve lõunatipus. Chautauqua linn jääb 27 km loodesse. Geograafilised koordinaadid on 42°06′ N, 79°14′ W. 
Linna pindala on 23,5 km².
Elanike arv oli 2000. aasta rahvaloenduse andmetel 30 276. Linnas on palju rootsi ja itaalia päritolu elanikke. 
Linn on olnud puidutöötlemise, sealhulgas mööblitööstuse keskus ja suur madratsite tootja. Jamestowni on nimetatud ka maailma mööblipealinnaks. Kuigi suur osa neist ettevõtetest on viimasel ajal ära kolinud, on Jamestownis ikka veel suuri tehaseid.
Enne orjuse kaotamist USA-s oli Jamestown Underground Railroadi tähtis vahepeatus, kust Aafrika Metodisti Episkopaalse Siioni Kiriku kohalik kogudus põgenenud orje edukalt üle Erie järve Kanadasse viis. 
Linnaõigused saadi 19. aprillil 1886.
Tartu International School

Tartu International School ('Tartu Rahvusvaheline Kool') on Tartus aadressil Juhan Liivi tänav 2d tegutsev ingliskeelse õppekeelega kool; ühtlasi ainus sellise õppekeelega kool Lõuna-Eestis. Kooli peab üleval MTÜ Tartu International School.
Koolis õpetatakse lapsi alates 1,5. eluaastast kuni 15. eluaastani ehk kuni 10. klassini. Muude õppeainete kõrval õpetatakse koolis ka eesti keelt.
Seisuga 2018 õppis koolis 43 õpilast (1.-10. klass) ja 27 last käis lasteaias.
Weener

Kliima

Weener on parasvöötme kliimavööndis, mida mõjutab Põhjameri. Suviti on temperatuurid madalamad, kui mujal Saksamaal, talviti on temperatuurid kõrgemad, kui mujal.
Veersekk

Veersekk on endisaegne üle õla kantav pikk kahe otsaga kott, mille ava on keskel. Veersekki kasutati laialdaselt keskajal Euroopas. Eestis kasutas seda Lõuna-Eesti talurahvas toidu vedamiseks.
Sõna sekk (kott) esineb mitmes eesti vanasõnas, näiteks „Kus ei ole sekki, seal ei ole sekki pandavat” ja „Sea suu sekki mööda”.